CELEX: 32013R0055
Language: sk
Date: 2012-12-17 00:00:00
Title: Nariadenie Rady (EÚ) č. 55/2013 zo 17. decembra 2012 o rozšírení rozsahu pôsobnosti nariadenia Európskeho parlamentu a Rady (EÚ) č. 1214/2011 o profesionálnej cezhraničnej cestnej preprave eurovej hotovosti medzi členskými štátmi eurozóny

24.1.2013   
            
            
               SK
            
            
               Úradný vestník Európskej únie
            
            
               L 21/1
            
         
      NARIADENIE RADY (EÚ) č. 55/2013
   zo 17. decembra 2012
   o rozšírení rozsahu pôsobnosti nariadenia Európskeho parlamentu a Rady (EÚ) č. 1214/2011 o profesionálnej cezhraničnej cestnej preprave eurovej hotovosti medzi členskými štátmi eurozóny
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 352,
   so zreteľom na návrh Európskej komisie,
   so zreteľom na súhlas Európskeho parlamentu,
   po postúpení návrhu legislatívneho aktu národným parlamentom,
   so zreteľom na stanovisko Európskej centrálnej banky (1),
   konajúc v súlade s mimoriadnym legislatívnym postupom,
   keďže:
   
               (1)
            
            
               Cieľom nariadenia Európskeho parlamentu a Rady (EÚ) č. 1214/2011 (2) je uľahčiť cezhraničnú prepravu eurovej hotovosti medzi členskými štátmi. Uvedené nariadenie sa však uplatňuje len na územia tých členských štátov, ktoré prijali euro ako jednotnú menu.
            
         
               (2)
            
            
               V prípravnom období prechodu na euro v členskom štáte je potrebná preprava eurovej hotovosti z členských štátov eurozóny, pretože eurobankovky potrebné na prechod na euro sa zvyčajne prepravujú z existujúcich zásob eurozóny a euromince sa často úplne alebo čiastočne razia v zahraničí.
            
         
               (3)
            
            
               Preto je nevyhnutné, aby sa nariadenie (EÚ) č. 1214/2011 uplatňovalo aj na členské štáty, ktoré sa pripravujú na prijatie eura. Malo by sa uplatňovať odo dňa rozhodnutia Rady o zrušení výnimiek príslušných členských štátov z účasti na eure.
            
         
               (4)
            
            
               Keďže cieľ tohto nariadenia, ktorým konkrétne je uľahčiť profesionálnu cezhraničnú cestnú prepravu eurovej hotovosti medzi súčasnými členskými štátmi eurozóny a členskými štátmi, ktoré plánujú zaviesť euro, nie je možné uspokojivo dosiahnuť na úrovni členských štátov vzhľadom na veľmi podrobné a rozdielne vnútroštátne regulačné režimy v danej oblasti, ale z dôvodov rozsahu a dôsledkov činnosti ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa,
            
         PRIJALA TOTO NARIADENIE:
   Článok 1
   Nariadenie (EÚ) č. 1214/2011 sa uplatňuje na územie členského štátu, ktorý ešte neprijal euro, odo dňa rozhodnutia Rady o zrušení výnimiek príslušných členských štátov z účasti na eure prijatého v súlade s článkom 140 ods. 2 Zmluvy o fungovaní Európskej únie.
   Článok 2
   Toto nariadenie nadobúda účinnosť dvanásť mesiacov po jeho uverejnení v Úradnom vestníku Európskej únie.
   
      Toto nariadenie je záväzné vo svojej celistvosti a priamo uplatniteľné vo všetkých členských štátoch.
      V Bruseli 17. decembra 2012
      
         
            Za Radu
         
         
            predseda
         
         S. ALETRARIS
         
      
   
   
      (1)  Stanovisko z 5. októbra 2010 (Ú. v. EÚ C 278, 15.10.2010, s. 1).
   
      (2)  Ú. v. EÚ L 316, 29.11.2011, s. 1.